Landsrettens kendelse, hvor bevisanke grundet tiltaltes udeblivelse afvistes, stadfæstet af Højesteret
Ret: Højesteret (3. instans)
Faggruppe: Straffesag — Øvrige straffesager
Sagsemner: Efterforskning og straffeproces;

/

 

Afvisning af bevisanke  

Sag 81/2021

Kendelse afsagt fredag den 12. august 2022   

Anklagemyndigheden
mod
T

Afvisning af bevisanke grundet tiltaltes udeblivelse  

T blev ved Retten i Sønderborgs dom af 10. juli 2020 idømt fængsel i 1 år og 3 måneder samt en

advarsel om udvisning for en række tilfælde af bl.a. bedrageri og databedrageri. T ankede til

frifindelse i det ikke erkendte omfang, subsidiært formildelse. Hov edforhandlingen til behandling

af T’s anke, som omfattede såvel bevis- som udmålingsanke, var berammet med otte retsdage i

perioden 17. - 28. maj 2021. Retten blev sat den 17. maj 2021 klokken 12.30, hvor T ikke var

mødt. Klokken 12.50 afsagde landsretten kendelse om, at bevisanken blev afvist. Retten

påbegyndte herefter behandlingen af udmålingsanken. T ankom til retten klokken 13.17, dvs. 47

minutter inde i hovedforhandlingen.   

Spørgsmålet for Højesteret var, om det var med rette, at T’s bevisanke blev afvist i henhold til den

dagældende bestemmelse i retsplejelovens § 920, stk. 2. Efter denne bestemmelse kunne retten –

hvis tiltalte udeblev uden oplyst lovligt forfald i et tilfælde, hvor dommen var anket af ham – ved

kendelse afvise tiltaltes bevisanke, hvis retten fandt, at sagen ikke med nytte kunne behandles,

uden at tiltalte var til stede.

Højesteret fastslog, at vurderingen efter den dagældende bestemmelse i retsplejelovens § 920, stk.

2, af, om ankesagen med nytte kunne behandles, uden at T var til stede, med rette var foretaget på

det tidspunkt, hvor landsretten konstaterede, at T var udeblevet. Højesteret fandt ikke grundlag for

at tilsidesætte landsrettens vurdering af, at ankesagen – hvor det var planlagt, at T skulle afgive

forklaring – ikke med nytte kunne behandles, uden at T var til stede. Højesteret stadfæstede

herefter landsrettens kendelse.



/